憶同張子長遊北山諸名勝
作者：方鳳
朝代：宋

paragraphs: 昔與張公子，翩翩訪赤松。
重來踰兩紀，獨去宿孤峰。
古木蒼陂映，禪房側逕通。
夕陰千嶂黑，人靜一燈紅。
幸及軒車會，寧辭杖屨從。
相看如夢寐，健步愧兒童。
春盡山仍好，林深澗忽窮。
天低時墮雨，寺遠偶聞鐘。
弔古田無鹿，探奇洞有龍。
幽尋穿䆗窱，高步蹋玲瓏。
靈草多成藥，疏篁不作叢。
嵐光疑晻曖，野色在空濛。
下瞰疑無底，言旋復向東。
巖阿依斷礎，烟嶂落飛淙。
細路緣苔磴，危橋跨石谼。
泉依山曲曲，雲與樹重重。
巨剎標名嶽，穹垣護畝宮。
倚欄斜日下，入室老僧逢。
零落螭頭墨，荒凉馬鬣封。
不才持薄祿，終古愧高風。
弛擔雲關裏，傳觴雪峽中。
追隨尋道侶，述作付文雄。
急景真流電，浮生尚轉蓬。
後期觀歲晏，來往意憧憧。